Касьцёл Беззаганнага Зачацьця Найсьвяцейшай Панны Марыі (Нача)

**Касьцёл Беззаганнага Зачацьця Найсьвяцейшай Панны Марыі** — помнік архітэктуры пачатку XX стагодзьдзя ў Начы. Знаходзіцца ў паўднёвай частцы колішняга мястэчка. Дзее. Твор архітэктуры нэаготыкі і мадэрну.

## Гісторыя

### Вялікае Княства Літоўскае
Першы драўляны касьцёл у Начы фундавалі ў 1529 годзе ваявода падляскі Януш Касьцевіч і яго жонка Марыя. Апошні драўляны касьцёл збудавалі намаганьнямі парафіянаў у 1756 годзе.

### Пад уладай Расейскай імпэрыі
Па трэцім падзеле Рэчы Паспалітай (1795 год), калі Нача апынулася ў складзе Расейскай імпэрыі, касьцёл працягваў дзеяць. У XIX ст. касьцельны пляц атачылі мураванай агароджай з брамай і званіцай.

У 1910 годзе на месцы драўлянага збудавалі новы мураваны касьцёл.

### Найноўшы час
26 красавіка 1927 году касьцёл асьвяціў арцыбіскуп віленскі Рамуальд Ялбжыкоўскі. За савецкім часам касьцёл не зачыняўся.

## Архітэктура
Помнік архітэктуры нэаготыкі і мадэрну. Гэта 3-нэфавая 2-вежавая базыліка з 5-граннай апсыдай і бакавымі закрысьціямі. Асноўная роля ў вэртыкальна ўзьнёслай, дынамічнай кампазыцыі надаецца шмат’ярусным вежам галоўнага фасада, верхні 8-гранны ярус якіх завяршаецца вытанчанымі шпілямі. Высунутыя наперад вежы вылучаюць цэнтральную, з 2-гранным высокім шчытом роўніцу фасада, вось якой падкрэсьліваецца аркавым уваходным парталам і акном-ружай над ім. Вэртыкальнасьць архітэктурнай кампазыцыі ўзмацняецца высокім цокалем, рытмам высокіх і вузкіх аркавых аконных праёмаў і контрфорсаў-пілёнаў у прасьценках, шматлікімі аркавымі нішамі, 2-граннымі шчытамі, аркатурнымі фрызамі. Графічнасьць архітэктурнаму экстэр’еру надаюць кантраставае спалучэньне атынкаваных і пабеленых ліштваў акон і чырвонай высакаякаснай цаглянай муроўкі, штрыхаваныя карнізы і фрызы, вокны-біфорыюмы.

Цэнтральны нэф перакрываецца ветразевымі скляпеньнямі на падпружных арках, бакавыя нэфы — крыжова-ветразевымі. У інтэр’еры тры разьбяныя алтары, якія маюць рысы нэаготыкі і нэараманскага стылю. У галоўным алтары-трыфорыюме стаіць фігура Пана Езуса, яе нішу запаўняюць шматлікія воты. Алтар дэкаруецца пінаклямі і сьпічакамі, у бакавых нішах трыфорыюму стаяць паліхромныя фігуры Сьвятых Апосталаў Пятра і Паўла. Бакавыя алтары 2-ярусныя: у левым зьмяшчаецца абраз Езуса Міласэрнага, наверсе — абраз Хросту Пана, у правым — фігура Маці Божай пад абразом Сьвятой Тэрэзы.

Касьцельны пляц атачаецца мураванай агароджай з 3-аркавая брамай. Налева ад брамы ў куце агарожы стаіць 3-ярусная 4-гранная званіца. Першы яе ярус з бутавага каменю, другі цагляны і атынкаваны, раскрыты аркавымі прасьветамі, трэці зрубны, накрыты шатровым дахам і прарэзаны лучковымі праёмамі.

## Галерэя

Нача. Касцёл (07).jpg|Агульны выгляд
Нача. Касцёл Унебаўзяцця Найсвяцейшай Дзевы Марыі (01).jpg|З боку апсыды
Нача. Касцёл Унебаўзяцця Найсвяцейшай Дзевы Марыі (04).jpg|Брама
Нача. Крыж і званіца.jpg|Званіца


Нача. Касцёл. Акно-ружа.jpg|Акно-ружа
Church in Nacha (Voranava District) - interior 1.jpg|Інтэр'ер
Church in Nacha (Voranava District) - interior 3 - Altar.jpg|Алтар
Church in Nacha (Voranava District) - interior 5 - Pipe organ.jpg|Хоры


## Заўвагі

## Крыніцы

## Літаратура
* 

## Вонкавыя спасылкі
* 

Катэгорыя:Нача
Нача